গত ১২ জুলাই বিশ্ববিদ্যালয় পরিষদের ঘোষণা অনুযায়ী দেশের পাবলিক বিশ্ববিদ্যালয়গুলোতে স্নাতক প্রথম বর্ষে ভর্তি পরীক্ষা শুরু হচ্ছে ১৪ সেপ্টেম্বর ঢাকা বিশ্ববিদ্যালয়ে পরীক্ষার মধ্য দিয়ে। তিন মাসের বেশি সময় ধরে ৩১টি বিশ্ববিদ্যালয়ে চলবে এ ভর্তি পরীক্ষা। সময়সূচি অনুযায়ী ঢাকায় অবস্থিত চারটি বিশ্ববিদ্যালয় এবং রাজশাহীতে অবস্থিত দুটি বিশ্ববিদ্যালয়ে ভর্তি পরীক্ষার তারিখে সমন্বয় দেখা গেলেও অন্যগুলোতে তেমন কোনো সমন্বয় দেখা যাচ্ছে না। বিশ্লেষণে দেখা যায়, একজন শিক্ষার্থীকে ঢাকা বিশ্ববিদ্যালয়, জাহাঙ্গীরনগর বিশ্ববিদ্যালয়, বাংলাদেশ প্রকৌশল বিশ্ববিদ্যালয় (বুয়েট), জগন্নাথ বিশ্ববিদ্যালয়সহ মাত্র চারটি বিশ্ববিদ্যালয়ের ভর্তি পরীক্ষার জন্য প্রায় এক মাস ঢাকায় অবস্থান করতে হবে। নতুবা ফাঁকে ফাঁকে বাসায় যেতে হবে। তবে রাজশাহী প্রকৌশল ও প্রযুক্তি বিশ্ববিদ্যালয় ও রাজশাহী বিশ্ববিদ্যালয় ভর্তি পরীক্ষার তারিখ পাশাপাশি হওয়ায় এক ভ্রমণে দুটি বিশ্ববিদ্যালয়ের পরীক্ষা সম্পন্ন করতে পারবে শিক্ষার্থীরা।